b'\n_START_ARTICLE_\nKlavikordas\n_START_SECTION_\nKonstrukcija\n_START_PARAGRAPH_\nKlavikordo korpusas - medin\xc4\x97 pailga sta\xc4\x8diakamp\xc4\x97 d\xc4\x97\xc5\xbe\xc4\x97.  Vir\xc5\xa1 rezonansin\xc4\x97s plok\xc5\xa1t\xc4\x97s statmenai klavi\xc5\xa1ams i\xc5\xa1temptos stygos. Klavi\xc5\xa1\xc5\xb3 galuose \xc4\xaftaisytos \xc5\xbealvario plok\xc5\xa1tel\xc4\x97s, lie\xc5\xbeuv\xc4\x97liai, vadinami tangentais. Paspaudus klavi\xc5\xa1\xc4\x85 tangentas i\xc5\xa1 apa\xc4\x8dios u\xc5\xbegauna styg\xc4\x85 ir prie jos prisispaud\xc4\x99s padalija styg\xc4\x85 \xc4\xaf skamban\xc4\x8di\xc4\x85 ir neskamban\xc4\x8di\xc4\x85 dal\xc4\xaf._NEWLINE_Klavikordai b\xc5\xabna suri\xc5\xa1tieji ir laisvieji. Suri\xc5\xa1t\xc5\xb3j\xc5\xb3 klavikord\xc5\xb3 vienai stygai priklaus\xc4\x97 5, v\xc4\x97liau 2-3 klavi\xc5\xa1ai, kuri\xc5\xb3 tangentai styg\xc4\x85 liesdavo skirtingose vietose. Kiekvienas laisv\xc5\xb3j\xc5\xb3 klavikord\xc5\xb3 klavi\xc5\xa1as tur\xc4\x97jo savo styg\xc4\x85. Klavikordo diapazonas iki 5 oktav\xc5\xb3 (F-P), jo garsai silpni, \xc5\xa1veln\xc5\xabs ir i\xc5\xa1rai\xc5\xa1kingi, greit nutyla.\n_START_SECTION_\nIstorija\n_START_PARAGRAPH_\nKlavikordas atsirado i\xc5\xa1 monochordo. Europoje paplito nuo XV a. kaip nam\xc5\xb3 muzikavimo instrumentas. Pirm\xc4\x85j\xc4\xaf laisv\xc4\x85j\xc4\xaf klavikord\xc4\x85 1700 m. padirbo J. W. Gruenebergas i\xc5\xa1 Brandenburgo. Klavikordai buvo \xc4\xafvairaus dyd\xc5\xbeio: nuo oktavinio (klavikordas biblija) iki 5 oktav\xc5\xb3 garsyno (korpusas 1,5 m ilgio). Ankstyvieji klavikordai skambinant b\xc5\xabdavo pasid\xc4\x97dami ant stalo arba ant keli\xc5\xb3, v\xc4\x97lesni jau tur\xc4\x97jo 4 kojas. Kai kurie meistrai dirbo klavikordus su pedalu ir 2 manualais, skirtus vargoninink\xc5\xb3 pratyboms namuose. Silpnam garsui sustiprinti buvo vartojami 2-4 styg\xc5\xb3 chorai. XIX a. pr. klavikord\xc4\x85 pakeit\xc4\x97 fortepijonas._NEWLINE_Lietuvoje klavikordas buvo vartojamas nuo XVI a. kunigaik\xc5\xa1\xc4\x8di\xc5\xb3 r\xc5\xabmuose. 1408 m. Vokie\xc4\x8di\xc5\xb3 ordino magistras Ulrichas fon Jungingenas Vytauto \xc5\xbemonai Onai pasiunt\xc4\x97 klavikord\xc4\x85 ir vargonus. Klavikordas Lietuvoje pla\xc4\x8diau paplito XVIII a. II pus\xc4\x97je.'